हम सोचते ही नहीं कि बच्चे छोटे हैं तो क्या हुआ, आत्मसम्मान उनका भी है। लेकिन अभी तो हमारी शिक्षा व्यवस्था ऐसी हो चुकी है कि बच्चे साल भर परीक्षा देते रहते हैं। ग्रीष्मकालीन, शीतकालीन अवकाश के नाम पर जो गिनी-चुनी छुट्टियां मिलती हैं, उनमें ढेर सारा होमवर्क और प्रोजेक्ट पूरा करने में जुटे रहते हैं। मां-बाप भी खुश रहते हैं कि चलो, महंगे स्कूल में बच्चे को पढ़ा रहे हैं तो लागत पूरी वसूल होनी चाहिए, भले इससे बच्चे में कुंठाएं पनपें, उन्हें इससे मतलब नहीं। स्कूलों में खेल के मैदान सिमटते जा रहे हैं और रिहायशी इलाकों में भी बच्चों को खेलने के लिए जगह नहीं मिलती। इस आयु में ऊर्जा को जबरन दबाया जाएगा तो वह गलत तरीकों से ही बाहर आएगी। बच्चों के हाथों में मोबाइल और गाड़ी देकर हम समझते हैं कि मां-बाप होने का एक और फर्ज अदा कर दिया। लेकिन उनके मन की बात सुनने के लिए कितना वक्त हमने निकाला, यह भी सोचना चाहिए। बच्चों की भावनाओं को न समझ पाने के दुष्परिणाम एक के बाद एक भयावह घटनाओं के रूप में सामने आ रहे हैं। यह समाज के लिए खतरे की घंटी है।